ศุลกากรจัดใหม่ยุทธศาสตร์ภาษี
ศุลกากรดันยุทธศาสตร์ชี้แหล่งกำเนิดสินค้าตามกลุ่มอุตสาหกรรม หนุนไทยได้รับประโยชน์เพิ่มจากเอฟทีเอ
22 พ.ย. 2555

ศุลกากรดันยุทธศาสตร์ชี้แหล่งกำเนิดสินค้าตามกลุ่มอุตสาหกรรม หนุนไทยได้รับประโยชน์เพิ่มจากเอฟทีเอ
นางเบญจา หลุยเจริญ อธิบดีกรมศุลกากร เปิดเผยว่า กรมศุลกากรอยู่ระหว่างการจัดทำข้อเสนอต่อ นายกิตติรัตน์ ณ ระนองรองนายกรัฐมนตรี และ รมว.คลัง ให้พิจารณาตัดสินใจเกี่ยวกับแนวทางการกำหนดยุทธศาสตร์เกี่ยวกับการแบ่งกลุ่มแหล่งกำเนิดสินค้าตามกลุ่มธุรกิจ หรือกลุ่มอุตสาหกรรม เพื่อให้รองรับการใช้สิทธิประโยชน์ตามข้อตกลงเขตการค้าเสรี (FTA) ให้ง่ายขึ้น และมีประสิทธิภาพมากยิ่งขึ้น เพื่อรองรับการเปิดประชาคมเศรษฐกิจอาเซียน (เออีซี) ในปี 2558 อีกด้วย
“กรมศุลจะเสนอให้นายกิตติรัตน์พิจารณาว่า ถ้ารัฐบาลไทยจะมีการแยกประเภทสินค้าแต่ละกลุ่มให้ชัดเจนจะเป็นประโยชน์กับไทยอย่างมาก” นางเบญจา กล่าว
นอกจากนี้ กรมศุลกากรยังเข้มงวดเกี่ยวกับการตรวจสอบการลักลอบนำเข้าข้าวเปลือกตามแนวชายแดน เพื่อมาสวมสิทธิในโครงการรับจำนำข้าวของรัฐบาลด้วย โดยที่ผ่านมาได้เร่งติดตามเรื่องดังกล่าวตามด่านชายแดนที่ติดกับประเทศเพื่อนบ้าน โดยเฉพาะในเขต อ.อรัญประเทศ จ.สระแก้ว จ.จันทบุรี จ.หนองคาย และมุกดาหาร แต่ยังไม่พบการกระทำความผิดดังกล่าวแต่อย่างใด 
นางเบญจา กล่าวอีกว่า ในปีงบประมาณ 2556 มั่นใจว่าจะสามารถจัดเก็บรายได้ได้ตามเป้าที่ตั้งไว้ที่ 1.15 แสนล้านบาท เนื่องจากแนวโน้มการนำเข้าสินค้าทุนเพื่อเป็นวัตถุดิบในการผลิตเพื่อส่งออกยังคงขยายตัวได้เป็นอย่างดี รวมถึงการนำเข้ารถยนต์ รวมถึงอุปกรณ์ต่างๆ ยังอยู่ในเกณฑ์ดี ส่วนหนึ่งมาจากมาตรการคืนภาษีรถยนต์คันแรกไม่เกิน 1 แสนบาท ส่งผลให้ประชาชนเข้าร่วมโครงการจำนวนมาก ทำให้มียอดจองรถยนต์ยาวถึงกลางปี 2556